CELEX: 32017D1769
Language: sl
Date: 2017-09-25 00:00:00
Title: Izvedbeni sklep Sveta (EU) 2017/1769 z dne 25. septembra 2017 o dovoljenju Republiki Poljski, da z Ukrajino sklene sporazum, ki vključuje določbe, ki odstopajo od točke (d) člena 2(1) in od člena 5 Direktive 2006/112/ES o skupnem sistemu davka na dodano vrednost v zvezi z vzdrževanjem cestnih mostov na poljsko-ukrajinski meji

28.9.2017   
            
            
               SL
            
            
               Uradni list Evropske unije
            
            
               L 250/73
            
         IZVEDBENI SKLEP SVETA (EU) 2017/1769
   z dne 25. septembra 2017
   o dovoljenju Republiki Poljski, da z Ukrajino sklene sporazum, ki vključuje določbe, ki odstopajo od točke (d) člena 2(1) in od člena 5 Direktive 2006/112/ES o skupnem sistemu davka na dodano vrednost v zvezi z vzdrževanjem cestnih mostov na poljsko-ukrajinski meji
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) ter zlasti člena 396(1) Direktive,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               V skladu s členom 5 Direktive 2006/112/ES glede ozemeljske uporabe navedene direktive se sistem davka na dodano vrednost (DDV) praviloma uporablja na ozemlju države članice.
            
         
               (2)
            
            
               Poljska je z dopisom, ki ga je Komisija evidentirala 7. oktobra 2016, zahtevala dovoljenje, da sklene sporazum z Ukrajino v zvezi z vzdrževanjem treh cestnih mostov čez reko Bug na poljsko-ukrajinski meji (v nadaljnjem besedilu: Sporazum). Sporazum vključuje določbe, ki odstopajo od točke (d) člena 2(1) in od člena 5 Direktive 2006/112/ES.
            
         
               (3)
            
            
               V skladu z drugim pododstavkom člena 396(2) Direktive 2006/112/ES je Komisija z dopisom z dne 24. januarja 2017 o zahtevi Poljske obvestila druge države članice. Komisija je z dopisom z dne 25. januarja 2017 uradno obvestila Poljsko, da ima na voljo vse informacije, potrebne za presojo zahteve.
            
         
               (4)
            
            
               Za vzdrževanje, opravljeno na poljskem ozemlju, se obračuna DDV na Poljskem, medtem ko je vzdrževanje, opravljeno na ozemlju Ukrajine, izven področja uporabe Direktive 2006/112/ES. Poleg tega se za vsak uvoz blaga, ki se uporablja za vzdrževanje mejnih mostov, iz Ukrajine na Poljsko, obračuna DDV na Poljskem.
            
         
               (5)
            
            
               Da se zagotovi uresničitev ciljev Sporazuma in zlasti izboljšanje prometa med Poljsko in Ukrajino, je primerno, da Sporazum vključuje določbe o poenostavitvi pravil o DDV, ki se uporabljajo za vzdrževalna dela in s tem povezan uvoz blaga.
            
         
               (6)
            
            
               Odstopanje ne bo vplivalo na lastna sredstva Unije, pridobljena iz naslova DDV –
            
         SPREJEL NASLEDNJI SKLEP:
   Člen 1
   Poljski se dovoli, da sklene sporazum z Ukrajino, ki vključuje določbe, ki odstopajo od točke (d) člena 2(1) in od člena 5 Direktive 2006/112/ES glede obravnave DDV za transakcije in ozemeljske uporabe sistema DDV v zvezi z vzdrževanjem treh cestnih mostov na poljsko-ukrajinski meji iz Priloge k temu sklepu.
   Člen 2
   Z odstopanjem od člena 5 Direktive 2006/112/ES se mejni mostovi iz Priloge k temu sklepu, za katerih vzdrževanje je odgovorna Poljska, kolikor ti mostovi segajo na suvereno ozemlje Ukrajine, štejejo za del suverenega ozemlja Poljske, kar zadeva dobavo blaga ali storitev za njihovo vzdrževanje.
   Člen 3
   Z odstopanjem od člena 5 Direktive 2006/112/ES se mejni mostovi iz Priloge k temu sklepu, za katerih vzdrževanje je odgovorna Ukrajina, kolikor ti mostovi segajo na suvereno ozemlje Poljske, štejejo za del suverenega ozemlja Ukrajine, kar zadeva dobavo blaga ali storitev za njihovo vzdrževanje.
   Člen 4
   Z odstopanjem od točke (d) člena 2(1) Direktive 2006/112/ES se za blago, ki ga uvažajo davčni zavezanci s pravico do popolnega odbitka iz Ukrajine na Poljsko, ne zaračuna DDV, kolikor se to blago uporablja za vzdrževanje mostov iz Priloge k temu sklepu.
   Člen 5
   Ta sklep začne učinkovati na dan uradne obvestitve.
   Ta sklep je naslovljen na Republiko Poljsko.
   
      V Bruslju, 25. septembra 2017
      
         
            Za Svet
         
         
            Predsednik
         
         M. MAASIKAS
      
   
   
      (1)  UL L 347, 11.12.2006, str. 1.
   
      PRILOGA
      
         Seznam mostov iz člena 1
      
      
                  1.
               
               
                  Ukrajina vzdržuje naslednji mejni cestni most, zgrajen na stroške Poljske in v lasti Poljske, na poljsko-ukrajinski meji:
                  186,68 m dolg jekleni most čez reko Bug, med Dorohuskom in Jagodzinom, na poljski državni cesti št. 12 in ukrajinski javni cesti za motorna vozila državnega pomena št. M-07.
               
            
                  2.
               
               
                  Poljska vzdržuje naslednji mejni cestni most, zgrajen na stroške Poljske in v lasti Poljske, na poljsko-ukrajinski meji:
                  160,38 m dolg most čez reko Bug iz armiranega betona in jekla, med Zosinom in Ustyluhom, na poljski državni cesti št. 74 in ukrajinski javni cesti za motorna vozila državnega pomena št. N-22.
               
            
                  3.
               
               
                  Mejni cestni most čez reko Bug, z jeklenimi nosilci, krovom iz armiranega betona in skupno dolžino 189,43 m, zgrajen na stroške obeh pogodbenic in v lasti obeh, med Dorohuskom in Jagodzinom, na poljski državni cesti št. 12 in ukrajinski javni cesti za motorna vozila državnega pomena št. M-07, vzdržujeta obe pogodbenici, in sicer tako, da vsaka vzdržuje del mostu, ki je v njeni lasti, razen vzdrževanja pozimi.
                  Za zimsko vzdrževanje mejnega cestnega mostu po vsej njegovi dolžini sta pogodbenici odgovorni, kot sledi:
                  
                              (a)
                           
                           
                              Poljska: od 1. oktobra vsakega lihega leta do 30. septembra naslednjega leta;
                           
                        
                              (b)
                           
                           
                              Ukrajina: od 1. oktobra vsakega sodega leta do 30. septembra naslednjega leta.